Orbán: Gruevszki szövetséges, biztonságát garantálni fogják | Euronews
Írta: Euronews által MTI •et; A legfrissebb fejlemények: 23/11/2018
Orbán Viktor szerint Nikola Gruevszki macedón miniszterelnökként a migráció szempontjából egy kulcsországot vezetett, nélküle sokkal nehezebb lett volna megvédeni a magyar határt, ezért mindig is szövetségesként tekintettek rá és országára.
Szokásos, pénteki interjújában Orbán Viktor a Kossuth Rádióban azt mondta a hazájában korrupció miatt börtönre ítélt volt macedón kormányfőről, hogy „az ember tisztességesen bánik a szövetségeseivel, ha hozzánk fordul, akkor jár neki a tisztességes eljárás.
A miniszterelnök szerint azok a szervezetek, amelyek leginkább a magyar kormány szemére hányják, hogy Gruevszki menekültstátuszt kapott Budapesten, mind Soros György szervezetei. „A bevándorláspártiak és a volt macedón miniszterelnök menekültstátuszának ügyét támadók személyi és szervezeti szinten is pontosan egybeesnek" - mondta.
"Macedóniában bonyolult politikai folyamatok zajlanak" - tette hozzá, de azért meg fogják vizsgálni az ország kiadatási kérelmét a volt miniszterelnök ügyében. Az biztos, hogy "garantálni fogjuk a menekültstátuszt megkapott emberek biztonságát."
Orbán Viktor arról nem beszélt, miért magyar diplomaták segítettek Gruevszkinek abban, hogy Magyarországra jusson.
Az emberek nem szamarak
A magyar kormányfő menekültkérdésben nem vár változást az EP-választásokig, utána azonban gyökeres fordulattal kalkulál. Most azonban még lehurrogják – saját szavai szerint is – az EU-ban, ha kimondja, sok a bűnöző a menekültek között. Orbán a sajtó és az újságírók, a közösségi média cenzúrájáról beszélt a menekültügy kapcsán, de ez visszaüt szerinte, "az emberek nem szamarak, nem bambák, tudják, mi történik körülöttük".